**Η Λαχτάρα και ο Φόβος της Ευτυχίας και ο Φόβος της Απαλλαγής από το Μικρό Εγώ**

Pathwork Guide Διάλεξη Αρ.142 / 15 Απριλίου 1966

Αγαπημένοι μου φίλοι σας χαιρετώ. Ευλογίες για τον καθένα από εσάς. Ευλογημένες να είναι οι ικανότητές σας για να κατανοήσετε, να απορροφήσετε, να αφομοιώσετε και να αξιοποιήσετε όλα όσα μπορείτε να λάβετε αυτή την ώρα. Αυτή η διάλεξη αποτελεί συνέχεια του θέματος που συζητήθηκε την τελευταία φορά: Τη βαθιά ριζωμένη λαχτάρα και τον ταυτόχρονο φόβο της ανθρωπότητας για την ευτυχία.

Αυτός ο φόβος υπάρχει σε ένα πολύ βαθύ επίπεδο της ανθρώπινης ψυχής, πολύ πιο κάτω από τις συνηθισμένες νευρωτικές παρανοήσεις και τους φόβους που συγκρατούν οι άνθρωποι στον ασυνείδητο νου τους. Ο φόβος της ευτυχίας είναι άμεσα συνδεδεμένος με το φόβο κάποιου να απαλλαγεί από τις ιδιότητες του εξωτερικού εγώ. Με την ίδια λογική, η λαχτάρα της ευτυχίας είναι μια λαχτάρα που πρέπει να απελευθερωθεί από τις ιδιότητες του εγώ. Παρ’ όλο που έχουμε συζητήσει αυτό το θέμα στο παρελθόν, πρέπει τώρα να το προσεγγίσουμε σε ένα βαθύτερο επίπεδο, μέσα από μια νέα θεώρηση και ένα νέο επίπεδο κατανόησης. Πολλοί από τους φίλους μου μέσα από την προσωπική τους πορεία έχουν φτάσει ή πρόκειται να φτάσουν στην επίγνωση της βαθιά ριζωμένης σύγκρουσης ανάμεσα στη λαχτάρα και τον φόβο για την ευτυχία η οποία είναι ίδια με τη λαχτάρα και το φόβο κάποιου να απαλλαγεί από το μικρό του εγώ.

Όπως με έχετε ακούσει να λέω και για τόσες άλλες πτυχές της ύπαρξής, τα πάντα υπάρχουν μέσα από το πρίσμα της ορθής κατανόησης ή της διαστρέβλωσης. Το ίδιο ισχύει και με την απαλλαγή από το εξωτερικό εγώ. Μια τέτοια απαλλαγή μπορεί να γίνει με διαστρεβλωμένο, ανισόρροπο και ως εκ τούτου, νοσηρό τρόπο. Πρώτα απ’ όλα ας ξεκαθαρίσουμε τι εννοώ με τις ιδιότητες του εγώ. Αυτές είναι οι ικανότητες στις οποίες έχετε άμεση πρόσβαση: την εκούσια σκέψη σας και την ιδιότητα που συχνά αποκαλώ «εξωτερική βούληση», που η δύναμή της μπορεί να εφαρμοστεί άμεσα. Ένα απλό παράδειγμα θα αποσαφηνίσει τη διαφορά ανάμεσα στην άμεση και την έμμεση βούληση στο σωματικό επίπεδο. Η άμεση βούλησή σας μπορεί να καθορίσει ότι θα κινήσετε ένα χέρι. Για παράδειγμα: πώς θα το κινήσετε και ποια κίνηση θα κάνετε. Ωστόσο δεν έχετε άμεσο έλεγχο πάνω στους χτύπους της καρδιά σας ή στο κυκλοφορικό σας. Η ίδια διαφορά υπάρχει ανάμεσα στις δύο βουλήσεις στο διανοητικό και το συναισθηματικό επίπεδο. Είναι μάταιο να αναγκάζετε τον εαυτό σας να έχει κάποια συγκεκριμένα συναισθήματα, όμως καθορίζοντας την κατεύθυνση της σκέψης σας μπορείτε ενδεχομένως να αλλάξετε τα ανεπιθύμητα συναισθήματα. Με παρόμοιο τρόπο μπορούν να ρυθμιστούν έμμεσα οι χτύποι της καρδιάς και το κυκλοφορικό, χρησιμοποιώντας τις ιδιότητες τις οποίες ελέγχετε με την άμεση βούλησή σας.

Όταν η άμεση βούληση χρησιμοποιείται με λάθος τρόπο, η ψυχή βρίσκεται σε αναταραχή. Η υπερπροσπάθεια της βούλησης και οι απόπειρες να την κατευθύνετε σε περιοχές που δεν μπορούν να ελεγχθούν άμεσα σπαταλά ενέργεια και σας εξουθενώνει. Μπορείτε να φανταστείτε τον εαυτό σας να επιβάλει, με όλη του τη δύναμη και την εξωτερική βούληση, μια αλλαγή στην κυκλοφορία του αίματός σας; Ακόμα κι αν αυτή η προσπάθεια είχε κάποιο αποτέλεσμα, θα μπορούσε μόνο να επιδεινώσει την κατάστασή σας. Στην πραγματικότητα, οι άνθρωποι έχουν πολλά μέσα στη διάθεσή τους για να βελτιώσουν το κυκλοφορικό τους, αλλά αυτά δεν πρέπει να χρησιμοποιούνται με την εξωτερική βούληση. Το ίδιο ισχύει για τις διανοητικές και για τις συναισθηματικές ικανότητές σας. Εσείς οι άνθρωποι συχνά υιοθετείτε τη λάθος προσέγγιση ασκώντας την εξωτερική βούληση προς λάθος κατεύθυνση, παραμελώντας να την χρησιμοποιήσετε εκεί που θα βοηθούσε την εξέλιξή σας. Όταν η βούληση δεν ασκείται επαρκώς, το εγώ βαθμιαία εξασθενεί. Όταν η βούληση ασκείται υπερβολικά, εξαντλείται τόσο πολύ από τα αδύναμα κίνητρα ώστε οδηγεί στη διαφυγή από τον εαυτό. Τότε η απαλλαγή από το εγώ είναι μια απόδραση που μπορεί να αποδειχτεί επικίνδυνη.

Για να απαλλαγείτε από το εγώ με το σωστό τρόπο, χρειάζεται ένα υγιές, ισορροπημένο εγώ που δεν του έχει γίνει πλύση εγκεφάλου με ψευδείς αντιλήψεις, ψευδείς φόβους και καταστροφικές συμπεριφορές. Μόνο τότε μπορεί το εγώ να εγκαταλείψει τον άμεσο και υπερβολικό έλεγχο της εξωτερικής βούλησης, που τότε δύναται να υπάρχει και είναι, για την ακρίβεια, επιθυμητή. Η βαθιά λαχτάρα για την ευτυχία και την αρμονία που προέρχεται από την απαλλαγή των ιδιοτήτων του εγώ, πηγάζει από τη γνώση που υπάρχει βαθιά μέσα σε κάθε άνθρωπο ότι οι σημαντικές ανθρώπινες εμπειρίες είναι αποτέλεσμα της απαλλαγής, σε κάποιο βαθμό, των ιδιοτήτων του εγώ από τον υπερβολικό έλεγχο. Όλες οι δημιουργικές εκδηλώσεις είναι η άμεση εργασία μιας εσωτερικής ευφυΐας και σοφίας που ξεπερνά κατά πολύ τη συνειδητή και άμεσα διαθέσιμη νοημοσύνη του εγώ. Ως εκ τούτου, η τελευταία θα πρέπει να χρησιμοποιηθεί σκόπιμα προκειμένου να ενεργοποιηθεί η ανώτερη εσωτερική σοφία. Το εσώτερο ον σας φαίνεται ότι υπάρχει εντελώς ανεξάρτητα από τον εξωτερικό μηχανισμό της εκούσιας σκέψης σας. Αρχικά οι άνθρωποι αγνοούν πλήρως αυτή την ισχυρή εσωτερική νοημοσύνη. Αρχίζουν να την βιώνουν περιστασιακά ως κάτι εντελώς ξεχωριστό από τον συνειδητό, σκόπιμο εαυτό τους και στο τέλος ενσωματώνουν αυτά τα δύο κομμάτια του εαυτού τους. Για να επιτευχθεί η ενσωμάτωση, θα πρέπει να μάθετε να χρησιμοποιείτε το συνειδητό εγώ σας προκειμένου να ενεργοποιήσετε τον εσωτερικό σας εαυτό. Θα πρέπει να μάθετε τη λεπτή ισορροπία μεταξύ του πότε και πώς να χρησιμοποιείτε το εξωτερικό σας εγώ και πότε να το αφήνετε στην άκρη.

Όλα τα σημαντικά ανθρώπινα βιώματα προέρχονται από τον εσωτερικό, ακούσιο εαυτό. Δεν μπορούν να προέλθουν από το εξωτερικό εγώ, εκτός αν το εγώ έχει ήδη ενσωματωθεί με τον εσωτερικό εαυτό. Όλες οι δημιουργικές δράσεις στην τέχνη και την επιστήμη, όλες οι μεγάλες εφευρέσεις, όλες οι διαχρονικές αξίες που μας εμπλουτίζουν πραγματικά, πηγάζουν από το εσωτερικό ον. Όπως και όλα τα πνευματικά βιώματα: το βίωμα της έκστασης της αγάπης μεταξύ των δύο φύλων και στο τέλος, το μεγάλο βίωμα του φυσικού θανάτου το οποίο οι άνθρωποι λανθασμένα υποθέτουν πως είναι κάτι θλιβερό ή φριχτό. Αυτό δεν ισχύει ούτε για το θάνατο ούτε για τα άλλα δύο βιώματα τα οποία φοβούνται σχεδόν το ίδιο οι άνθρωποι, αν και όχι τόσο συνειδητά. Οι άνθρωποι φοβούνται ένα μεγάλο πνευματικό βίωμα. Φοβούνται την απόλυτη αγάπη και φοβούνται να απαλλαγούν από τον μικρό τους εαυτό κατά τη διάρκεια της έκστασης της ένωσης. Οι άνθρωποι φοβούνται να βρουν το θάρρος που απαιτείται για να επιτρέψουν στον εσωτερικό τους εαυτό να εκδηλωθεί με τη σοφία και την αλήθεια του. Έχετε μικρότερη επίγνωση αυτών των δύο φόβων, ενώ ο φόβος του θανάτου έχει μεγαλοποιηθεί και έχει μετατραπεί σε έναν φαινομενικά λογικό φόβο.

Ο φόβος σας να απαλλαγείτε από τις ιδιότητες του εξωτερικού εγώ είναι ένα ακόμα αποτέλεσμα της παρανόησης ότι η ζωή μπορεί να διατηρηθεί μόνο όταν γαντζώνεστε στο εγώ. Τι σημαίνει η ζωή σε αυτό το πλαίσιο; Δεν θέλετε να χάσετε την αίσθηση της ταυτότητάς σας, την αίσθηση ότι είστε ένα άτομο με ξεχωριστή και μοναδική υπόσταση. Δυστυχώς, αυτή η αίσθηση της ταυτότητας συνδέεται αποκλειστικά με την εκούσια σκέψη και θέληση που είναι ιδιότητες του εξωτερικού εγώ. Λόγω αυτής της εσφαλμένης ταυτοποίησης φοβάστε ότι χωρίς τις ιδιότητες του εγώ θα χάσετε τον εαυτό σας. Η απώλεια του εγώ για σας σημαίνει θάνατο επειδή αισθάνεστε ανύπαρκτοι. Υπό την απειλή του «εγώ δεν είμαι», γαντζώνεστε στον εαυτό σας.

Η ιστορία της πνευματικής εξέλιξης έχει φέρει προσωρινά την ανθρωπότητα σε μια κατάσταση που γαντζώνεται υπερβολικά στο εγώ μέχρι να μάθει πώς να επαναφέρει την ισορροπία. Στην πιο πρόσφατη πορεία της εξέλιξής της, η ανθρωπότητα έχει επικεντρωθεί τόσο υπερβολικά στην αποκλειστική χρήση των ιδιοτήτων του εγώ, ώστε οι άνθρωποι δεν μπορούν να πάνε πέρα από τον φαινομενικά συμπαγή τοίχο της ύλης που, σύμφωνα με την αντίληψη του εγώ, τους διαχωρίζει από τη ζωή. Συνεπώς, εξισώνετε τον σωματικό σας διαχωρισμό με την ατομικότητα. Είναι βέβαια αλήθεια, ότι ένα αδύναμο και αναποτελεσματικό εγώ μειώνει την αίσθηση της ατομικότητας. Ως εκ τούτου, το εγώ πρέπει να ενισχυθεί, αλλά με μόνο σκοπό να χαλαρώσει ξανά ώστε να ενσωματωθεί με τον βαθύτερο και σοφότερο εαυτό που είναι έμμεσα προσβάσιμος. Όταν βάζετε την ταυτότητά σας αποκλειστικά στο εξωτερικό εγώ, φοβάστε να απαλλαγείτε από αυτή. Αυτή η απαλλαγή σας φαίνεται πραγματικά σαν εκμηδένιση, επειδή μοιάζει σαν να απειλείται η ύπαρξή σας. Το αποτέλεσμα αυτής της απειλής είναι η χωριστικότητα της ανθρωπότητας. Είναι η βαθύτερη ρίζα του φόβου σας να αφεθείτε. Όσο δεν χαλαρώνει το κράτημα στο εγώ, δεν μπορεί να υπάρξει αληθινή ευτυχία.

Κάθε υπερπροσπάθεια του εγώ εμποδίζει τα αληθινά βιώματα. Όλα τα πραγματικά όμορφα, έγκυρα, εποικοδομητικά και ουσιαστικά βιώματα προέρχονται από μια τέλεια ισορροπία μεταξύ του εκούσιου και του ακούσιου εγώ. Το τελευταίο εκδηλώνεται με αυθόρμητο, απρόσκλητο και έμμεσο τρόπο και δεν μπορεί να ελεγχθεί από την εξωτερική βούληση. Αυτά είναι τα βιώματα που σας κάνουν να αισθάνεστε την ενότητα σας με το σύμπαν. Το γεγονός ότι η ανθρωπότητα λαχταρά διαρκώς αυτή την ενότητα (είτε αντιλαμβάνεστε αυτή τη λαχτάρα, είτε όχι) είναι πάρα πολύ κατανοητό γιατί αυτό είναι το πεπρωμένο σας, η φυσιολογική σας κατάσταση, η κατεύθυνση προς την οποία σας ωθεί η εξέλιξή σας. Η βαθιά εσωτερική ανάγκη για την τέλεια ενσωμάτωση του εξωτερικού εγώ με τον εσωτερικό, ακούσιο εαυτό θα υπάρχει στους ανθρώπους για όσο καιρό αυτή η ανάγκη δεν εκπληρώνεται. Εκεί πρέπει να πάτε. Όταν αποκλείετε ασυναίσθητα το δρόμο σας προς το πεπρωμένο σας επειδή οι φόβοι και οι παρανοήσεις σας οδηγούν στην αποξένωσή και στην απόδραση από τη ζωή, τότε προκύπτει μια σύγκρουση στην βαθύτερη ψυχή. Το πεπρωμένο της ενσωμάτωσης του εγώ με τον βαθύτερο εαυτό γίνεται ταυτόχρονα η μεγαλύτερη λαχτάρα και ο μεγαλύτερος φόβος σας. Αυτός ο διχασμός ανάμεσα στην επιθυμία και το φόβο είναι ιδιαίτερα ισχυρός στα βιώματα της ζωής όπου ο αυστηρός έλεγχος δεν αφήνει το εγώ να κάνει στην άκρη και να επιτρέψει στον εσώτερο εαυτό να εκδηλωθεί.

Εκεί που έχει υπάρξει για κάποιο χρονικό διάστημα αυτός ο υπερβολικός έλεγχος και έχει εξαντλήσει την προσωπικότητα, οι άνθρωποι συχνά καταφεύγουν σε αναληθή μέσα για να απελευθερωθούν από το βάρος του αυστηρού ελέγχου. Δεν αντέχουν την υπερφόρτωση των ικανοτήτων και τη ματαίωση του εσωτερικού, ακούσιου εαυτού που είναι απείρως καλύτερα εξοπλισμένος για να τους υπηρετήσει. Ψάχνουν για την ανακούφιση και συχνά, άθελά τους χρησιμοποιούν ψευδή, ακόμα και επικίνδυνα μέσα, μόνο και μόνο για να είναι σε θέση να βιώσουν το θαύμα και τον πλούτο του σύμπαντος. Οι πιο ακραίες μορφές της απαλλαγής από τις υπερβολικές λειτουργίες του εγώ είναι ο αλκοολισμός και ο εθισμός στα ναρκωτικά. Λιγότερο ακραίες μορφές είναι η αποξένωση και οι ψυχικές καταστάσεις της αποσύνδεσης από τον εαυτό. Αυτά καθιερώνονται ασυνείδητα για να μπορέσει να πραγματοποιηθεί η απόδραση από το εγώ. Γνωρίζετε πόσοι τρόποι υπάρχουν με τους οποίους ένας άνθρωπος μπορεί να διαφύγει από τον εαυτό του. Αυτοί είναι οι αναληθείς, παρεξηγημένοι, ακούσιοι τρόποι με τους οποίους ο εαυτός προσπαθεί μάταια να απελευθερωθεί. Όταν ένα άτομο βιώνει τα αρνητικά αποτελέσματα μιας τέτοιας διαφυγής από τον εαυτό, πείθεται ακόμα πιο πολύ για τον κίνδυνο της απαλλαγής του από αυτόν. Δεν είναι λύση να πάει κάποιος στο άλλο άκρο και να γαντζώνεται υπερβολικά από το εγώ που δημιούργησε εξ αρχής αυτή την ανισορροπία. Μόνο ένα ισχυρό, υγιές, ρωμαλέο εγώ μπορεί ν’ απαγκιστρωθεί από τον εαυτό του. Ένα τέτοιο εγώ μπορεί να εγκαταλείψει τον εαυτό του και να ενσωματωθεί με τον ανώτερο εαυτό.

Αυτή είναι η ιστορία της ανισορροπίας της ανθρώπινης ψυχής και εξηγεί γιατί είστε συνεχώς παγιδευμένοι μέσα στην τρομερή διαμάχη της λαχτάρας και του φόβου της ευτυχίας και στο να αφεθείτε με υγιή τρόπο, παρ’ όλο που αυτό προσφέρει στον ανώτερο εαυτό την ευκαιρία να εκδηλωθεί, να δημιουργήσει, να καθοδηγήσει και να υπάρχει. Ο γνήσιος έλεγχος δεν εγκαθίσταται στην ψυχή όταν γαντζώνεστε στο εγώ σφιχτά και ανήσυχα, αλλά μέσα από μια αρμονική και αβίαστη κίνηση που αυξάνει τη συνειδητοποίηση της δύναμης που έχει κάθε άτομο, χωρίς αυτή η δύναμη να γίνεται ποτέ βάρος.

Αν αναλογιστείτε τους τομείς της ζωής σας που λειτουργούν πολύ καλά, θα καταλάβετε καλύτερα τι εννοώ. Ίσως να έχετε έρθει σε αυτή τη ζωή απελευθερωμένοι και υγιείς σε αυτούς τους τομείς ή μπορεί να έχετε εδραιώσει τα υγιή πρότυπα μέσα από την εργασία σε μονοπάτια όπως κι αυτό. Όποια κι αν είναι η περίπτωση, έχει λειτουργήσει η θετική και αυτο-διαιωνιζόμενη αρχή.

Όλες οι πτυχές της ζωής και της ύπαρξης, όλες οι εξωτερικές και εσωτερικές δραστηριότητες της ανθρωπότητας (ιδιαίτερα οι μόνιμες και οι επαναλαμβανόμενες) βασίζονται στη διαδικασία της αυτο-διαιώνισης. Καθεμιά είναι σαν ένα μαγνητικό πεδίο. Η στάση που κρατάει κάποιος σε ένα συγκεκριμένο τομέα της ζωής του, μαζί με τις σκέψεις, τα συναισθήματα, τις εντυπώσεις, τις αντιλήψεις, τις δράσεις, τις αντιδράσεις και τις αλληλεπιδράσεις που προέρχονται από αυτά, διαμορφώνουν συνολικά έναν πυρήνα ενέργειας. Η νέα ενέργεια που αναδύεται συνεχώς απ’ αυτόν τον πυρήνα δημιουργεί αυτό που θα μπορούσαμε να ονομάσουμε μαγνητικό πεδίο.

Για να εδραιωθεί ένα τέτοιο μαγνητικό πεδίο συνδυάζονται μια σειρά από βασικά βιώματα της ζωής κάθε άνθρωπου. Τα πιο βασικά βιώματα που αφορούν σε όλους τους ανθρώπους είναι: η στάση προς την εργασία, οι ανθρώπινες σχέσεις γενικά, οι υλικές αξίες, η σωματική υγεία και η εξωτερική ζωή, η εμφάνιση και η δραστηριότητα όπως και η στάση κάποιου προς τη φύση, την τέχνη, την ευχαρίστηση και την αναψυχή, την πνευματική πραγματικότητα, την εξέλιξη του εαυτού και τις σταθερές αξίες και την απόκτηση και αφομοίωση της γνώσης. Όλα αυτά δημιουργούν ένα ξεχωριστό μαγνητικό ενεργειακό πεδίο. Σε κάθε ανθρώπινη ζωή κάποια αυτο-διαιωνίζονται θετικά και κάποια αρνητικά. Όταν λειτουργούν θετικά, όλα πάνε ομαλά. Δεν χρειάζεται να αγωνίζεστε. Τα επιθυμητά αποτελέσματα έρχονται από μόνα τους, αβίαστα και αρμονικά και δεν δημιουργούν προβλήματα ή συγκρούσεις. Οι σωστές ενέργειες γίνονται τη σωστή στιγμή, εσωτερικά και εξωτερικά, χωρίς εμπόδια. Σκέφτεστε τα κατάλληλα πράγματα που πρέπει να κάνετε, να πείτε ή να τα αναλάβετε ακριβώς την κατάλληλη στιγμή. Τα πράγματα μπαίνουν στη θέση τους από μόνα τους. Η έμπνευση και η καθοδήγηση που είναι τα καλύτερα μέσα που διαθέτετε, λειτουργούν καλά. Σ’ αυτούς τους τομείς έχετε την τάση να θεωρείτε την ομαλή λειτουργία τόσο δεδομένη ώστε να μην αντιλαμβάνεστε τους μηχανισμούς της. Μόλις δώσετε προσοχή σε αυτούς τους τομείς θα δείτε ότι το εγώ παίζει το ρόλο του αλλά δεν είναι αποκλειστικά υπεύθυνο, καθώς θα ήταν ανίκανο να επηρεάσει τόσους εξωτερικούς και εσωτερικούς παράγοντες ώστε αυτοί να λειτουργήσουν τόσο καλά από κοινού. Αυτό που σας έχω δώσει είναι μια τυπική περιγραφή ενός μαγνητικού πεδίου που λειτουργεί θετικά ή μιας θετικά αυτο-διαιωνιζόμενης ενέργειας.

Τα αρνητικά μαγνητικά πεδία των βιωμάτων της ζωής ενός ατόμου δεν δηλώνουν μόνο την αποτυχία, αλλά και την πίεση, τη δυσκολία, τη λάθος χρονική στιγμή και την απογοήτευση. Τα πράγματα δεν λειτουργούν. Όταν τα παρατηρήσετε προσεκτικά θα δείτε το εγώ να πιέζει και να σπρώχνει, θεωρώντας ότι έτσι θα ξεπεράσει το εμπόδιο. Πόνος, απογοήτευση και επιπλοκές θα ακολουθήσουν.

Οι άνθρωποι είναι συνήθως τόσο κοντόφθαλμοι που αποκαλούν τα θετικά ενεργειακά πεδία καλή τύχη και τα αρνητικά πεδία κακή τύχη. Όταν προσπαθείτε να ελέγξτε άμεσα το ίδιο το αποτέλεσμα, σπαταλάτε την ενέργειά σας χωρίς να είστε σε θέση να μετατρέψετε ένα αρνητικό πεδίο σε θετικό. Ωστόσο, μπορείτε να ελέγξτε άμεσα όλα όσα απαρτίζουν το αρνητικό μαγνητικό πεδίο. Δηλαδή, μπορείτε να παρατηρήσετε τον εαυτό σας, τις σκέψεις σας, τα συναισθήματα και τις συμπεριφορές σας σε σχέση μ’ αυτό το θέμα. Μπορείτε να ελέγξτε άμεσα αν επιθυμείτε να συνεχίσετε να έχετε τις ίδιες σκέψεις, τα ίδια συναισθήματα, τις ίδιες συμπεριφορές ή αν θέλετε να τα αλλάξετε. Μπορείτε να προσδιορίσετε αν θα παραμείνετε σε ένα αόριστο κλίμα απελπισίας και απόγνωσης ή αν θα αποφασίσετε να ξεκαθαρίσετε τις εσωτερικές συνθήκες διαμορφώνοντάς τις κατάλληλα και στη συνέχεια δηλώνοντας την επιθυμία σας να τις αλλάξετε με τη δημιουργία μιας νέας θετικής συμπεριφοράς.

Κανείς δεν είναι πιο προκατειλημμένος και μοιρολάτρης από τον άνθρωπο που είναι υλιστικά προσανατολισμένος και που αγνοεί τις πνευματικές πραγματικότητες πίσω από τις εκδηλώσεις. Αυτό ισχύει ιδιαίτερα για εκείνους που πιστεύουν στην «καλή τύχη» ή στην «κακή τύχη», επειδή δεν μπορούν να δουν πέρα από την επιφάνεια. Δεδομένου ότι αυτοί οι άνθρωποι αρνούνται να συλλάβουν τις πνευματικές πραγματικότητες, δεν μπορούν να τις αντιληφθούν. Ούτε μπορούν να δουν ότι έχουν επιρροή στους τομείς της ζωής τους στους οποίους φαίνεται πως είναι κακότυχοι. Αυτοί οι τομείς δεν μπορούν να αλλάξουν χωρίς τη βαθιά και ειλικρινή αντιμετώπιση του εαυτού. Αρχικά πρέπει να συνειδητοποιήσουν πως υπάρχει η δυνατότητα αλλαγής και μετά πρέπει να αφυπνιστεί η επιθυμία να συνεχίσουν, χωρίς να παραμελήσουν την προσπάθεια που απαιτεί μια τέτοια βαθιά αλλαγή.

Όταν ένας άνθρωπος εγκλωβιστεί σε ένα αρνητικό μαγνητικό πεδίο, δεν μπορεί να πιέσει για την αλλαγή μέσα από την εξωτερική βούληση. Η εξωτερική βούληση πρέπει να χρησιμοποιηθεί για να ανακαλύψει από τι αποτελείται το αρνητικό, αυτο-διαιωνιζόμενο πεδίο, γιατί υπάρχει και τι είναι αυτό μέσα στον εαυτό που το δημιούργησε. Αφού γίνει αυτό, το άτομο θα βρίσκεται αυτομάτως στη θέση να εδραιώσει ένα θετικό πεδίο.

Εφ’ όσον υπάρχει αρνητικότητα και καταστροφικότητα μέσα σας, φοβάστε να αφεθείτε από το εξωτερικό, ελεγκτικό εγώ σας. Καθώς η καταστροφικότητά σας προέρχεται από ένα αρνητικό μαγνητικό πεδίο και το διαιωνίζει ακόμα περισσότερο, το να αφήσετε τον εξωτερικό έλεγχο σημαίνει ότι δίνετε ελεύθερη πρόσβαση σε αυτή την ανεξέλεγκτη δύναμη. Από αυτή την άποψη, η άρνησή σας να αφήσετε το εγώ είναι κατανοητή, είναι μια υγιής αυτοπροστασία. Είναι κατανοητό λοιπόν, φίλοι μου, ότι θα φοβάστε να αφεθείτε όσο συνεχίζει να υπάρχει αρνητικό μαγνητικό πεδίο σε κάποιον τομέα της ζωής σας. Θα παρατηρήσετε ότι φοβάστε να αφεθείτε όταν θα χρησιμοποιήσετε τις εκούσιες ικανότητές σας για να αποκαλύψετε σε ποιους συγκεκριμένους τομείς εκδηλώνονται τα αρνητικά μαγνητικά πεδία. Ρωτήστε: ποιες είναι οι συγκεκριμένες περιοχές των αρνητικών μαγνητικών πεδίων; Δείτε τις καθαρά και με ακρίβεια. Ωστόσο, είναι πολύ σημαντικό να δείτε τις θετικές και τις αρνητικές περιοχές δίπλα-δίπλα. Δεν υπάρχει κανείς ανάμεσά σας που έχει μόνο αρνητικά μαγνητικά πεδία. Όταν συγκρίνετε αυτούς τους δύο τρόπους λειτουργίας, θα σας είναι πιο εύκολο να είστε πιο ήρεμοι σχετικά με την αποκάλυψη της φύσης των αρνητικών μαγνητικών πεδίων.

Αυτή, βέβαια, είναι η πορεία σας, αλλά τώρα θα ήθελα να κάνετε αυτή την εργασία με ακριβέστερη κατανόηση για το πώς λειτουργούν τα αυτο-διαιωνιζόμενα ενεργειακά πεδία. Αυτό θα σας οδηγήσει να καταλάβετε άμεσα την ύπαρξη συγκεκριμένων αρνητικών πεδίων. Θα δείτε, επίσης, ότι μέχρι τώρα δεν είχατε αυτή την ακριβή αντίληψη. Θα παρατηρήσετε με ποιον τρόπο ωθείτε την ενέργεια του εγώ προς τα λάθος κανάλια και θα είστε σε θέση να αλλάξετε την κατεύθυνσή της. Τα αρνητικά πεδία περιέχουν όλες τις καταστροφικές σας συνήθειες σχετικά με την πίστη, τη σκέψη, το συναίσθημα και τη θέληση, που σας κάνουν να φοβάστε να αφήσετε το μικρό εγώ. Θα καταλάβετε με σαφήνεια γιατί φοβάστε την ευτυχία, γιατί φοβάστε να αφήσετε τον εξωτερικό έλεγχο. Αλλά μόλις τα αρνητικά μαγνητικά πεδία γίνουν γνωστά και κατανοηθούν, η επίδρασή τους έχει ήδη αρχίσει να εξασθενεί και ως εκ τούτου, ένα θετικό, αυτο-διαιωνιζόμενο μαγνητικό πεδίο αρχίζει σιγά-σιγά να σχηματίζεται.

Όπου λειτουργούν θετικά πεδία, είτε συνειδητά ή ασυνείδητα πρέπει να υπάρχει εμπιστοσύνη. Όσο περισσότερα θετικά και όσο λιγότερα αρνητικά πεδία υπάρχουν στην ανθρώπινη ψυχή, τόσο μεγαλύτερη εμπιστοσύνη πρέπει να έχετε στα ενεργειακά πεδία που δημιουργούν τη ζωή σας, προφανώς ανεξάρτητα από το εκούσιο εγώ σας. Όσο περισσότερο υπάρχει αυτή η εμπιστοσύνη, τόσο λιγότερο θα δυσκολευτείτε να αφήσετε το μικρό, εξωτερικό εγώ σας. Αφήστε το να ρέει και να ενσωματωθεί με το εσωτερικό, μεγάλο ον σας που έχει όλες τις δυνάμεις και τα μέσα που θα χρειαστείτε ποτέ.

Αυτός είναι ο μόνος τρόπος με τον οποίο μπορεί να εδραιωθεί η εμπιστοσύνη στη ζωή, στον εαυτό και στο Θεό. Πώς μπορείτε να αφήσετε το μικρό εγώ και τον αυστηρό του έλεγχο αν δεν υπάρχει εμπιστοσύνη; Με ποιον άλλο γνήσιο τρόπο μπορεί να εδραιωθεί η εμπιστοσύνη στο σύμπαν, παρά διορθώνοντας τα αρνητικά ενεργειακά πεδία και τα συνεχώς επαναλαμβανόμενα, ανεπιθύμητα σχέδιά τους; Να σας πω ότι πρέπει να εμπιστευτείτε έναν μακρινό Θεό που βρίσκετε έξω από σας είναι μια ανούσια εντολή που γίνεται απίθανη απαίτηση. Η αξιοπιστία της ζωής, και ως εκ τούτου του Θεού (ή των κοσμικών συμπαντικών δυνάμεων και νόμων) θα είναι αυτονόητη όταν θα έχετε κατανοήσετε πώς και γιατί λειτουργούν τα αρνητικά πεδία, γιατί υπάρχουν και το γεγονός ότι δεν χρειάζεται να υπάρχουν. Ακόμα και πριν αυτά μεταμορφωθούν σε θετικά πεδία θα γνωρίζετε ήδη ότι η εμπιστοσύνη είναι δικαιολογημένη, ότι κάτω από αυτά τα αρνητικά πεδία υπάρχει κάτι που μπορείτε να εμπιστευτείτε και να το ενεργοποιήσετε με τον εξωτερικό σας νου, με τη βούλησή σας και με την κατευθυνόμενη σκέψη σας. Όσο περισσότερο έρχεστε σε επαφή με αυτή την απέραντη δύναμη, ακόμα κι αν βρίσκεστε μέσα στην πιο ισχυρή, αρνητική αυτο-διαιώνιση (επειδή αυτή η αρνητική διαδικασία γίνεται αντιληπτή μόνο μέσα από τη δική σας θεώρηση) τόσο πιο εύκολο θα είναι για σας να απομακρύνετε τα ενεργειακά ρεύματα από τα καταστροφικά κανάλια και να τα πάτε προς τα εποικοδομητικά κανάλια.

Μόνο με αυτόν τον τρόπο μπορεί το εγώ να γίνει ισχυρό και υγιές και να ενσωματωθεί με το απόλυτα αξιόπιστο εσωτερικό ον που λειτουργεί με έμμεσο τρόπο. Σε αυτόν τον «έμμεσο» τρόπο η ζωή υπάρχει αβίαστα, αλλά παρ’ όλα αυτά δεν είστε παθητικός δέκτης. Τα πράγματα δεν συμβαίνουν για σας. Συμβαίνουν μαζί με σας και μέσα από σας και σας κάνουν να ανταποκρίνεστε αυτομάτως με τον κατάλληλο τρόπο. Όταν οι άνθρωποι θέλουν να μείνουν εκτός της διαδικασίας της ζωής και παραμένουν παθητικοί δέκτες, δεν έχουν κατανοήσει τη φύση της ζωής και το ρόλο που καλούνται να διαδραματίσουν. Το ίδιο ισχύει και όταν θέλουν να χαλιναγωγήσουν με υπερβολικό έλεγχο. Το εγώ δεν πρέπει να παραμερίζεται, ούτε να υπερφορτώνεται. Η ισορροπία δεν μπορεί να εδραιωθεί έως ότου οι άνθρωποι συνειδητοποιήσουν ότι ο καθένας διαθέτει ένα ισχυρό εσωτερικό ον που μπορεί να ενεργοποιηθεί. Αν δεν υπήρχε αυτή η εσωτερική δύναμη, ένας άνθρωπος δεν θα μπορούσε παρά να επιβαρύνει το εγώ και να το χρεώνει με καθήκοντα που δεν είναι εξοπλισμένο να εκτελέσει. Μόνο με την ενεργοποίηση του εσώτερου όντος είναι εφικτή η αρμονική ενσωμάτωση του με το εγώ. Αυτός, φίλοι μου, είναι ο τρόπος που η ενσωμάτωση, η εμπιστοσύνη και η ήρεμη κατάσταση του εσωτερικού, πλουσιότερου και ευρύτερου όντος μπορεί να εκδηλωθεί: όχι μέσω μιας απομονωμένης πνευματικότητας, αλλά με την πλήρη ενσωμάτωση του εγώ με τον εσώτερο εαυτό.

Υπάρχουν ερωτήσεις;

**Ερώτηση:** Ποια είναι η ενδιάμεση διαδικασία για να φτάσουμε στην κατάσταση της ενσωμάτωσης; Υπάρχει κάποια συγκεκριμένη διαδικασία;

**Απάντηση:** Η συγκεκριμένη διαδικασία είναι η εργασία αυτού του μονοπατιού που σας έχω δώσει και συνεχίζω να σας δίνω. Είναι η διαδικασία της αναγνώρισης, το οποίο ακούγεται σαν μια εύκολη λέξη, φίλοι μου, αλλά δεν είναι εύκολο να πραγματοποιηθεί επειδή τα ανθρώπινα όντα διέπονται συχνά από παρορμήσεις και διαθέσεις που μπορούν να τις εκλογικεύσουν με ευκολία, αλλά των οποίων την πραγματική φύσει αδυνατούν να κατανοήσουν. Η βαθιά αναγνώριση το εαυτού είναι ένα μακρύ και διαρκές μονοπάτι που απαιτεί το θάρρος της ειλικρίνειας με τον εαυτό σας. Αυτός είναι ο μόνος τρόπος που οδηγεί σε μια τέτοια ενσωμάτωση. Δεν υπάρχει άλλος τρόπος.

**Ερώτηση:** Τον τελευταίο καιρό έχω διανοητικά μπλοκαρίσματα. Όποτε συγκεντρώνομαι και εργάζομαι και χρησιμοποιώ τις μεθόδους που μόλις περιγράψατε, υπάρχει μόνο ένα κενό. Είναι πολύ δύσκολο να το διαπεράσω και πολύ κουραστικό και καταναλώνει πολλή ενέργεια. Μπορείτε να με βοηθήσετε σ’ αυτό;

**Απάντηση:** Κατ’ αρχάς, όταν παρατηρείτε τον εαυτό σας προσεκτικά, θα διαπιστώσετε πως όταν εγείρονται κάποια ζητήματα (ζητήματα που θέλετε να συζητήσετε ή να διαλογιστείτε πάνω σ’ αυτά ή ακόμα και ζητήματα που προέρχονται από το εξωτερικό περιβάλλον) νιώθετε ένα άγχος. Αρχικά αυτό το άγχος μπορεί να γίνει αντιληπτό απλώς ως μια αόριστη αίσθηση ανησυχίας, ανυπομονησίας ή εκνευρισμού. Αντί να προσπαθήστε αμέσως να διαπεράσετε το άγχος ή να το εξηγήσετε, γράψτε κάποιες λέξεις-κλειδιά. Είναι σημαντικό να το κάνετε αυτό, αλλιώς θα σας διαφύγουν εύκολα. Τι είναι ακριβώς αυτές οι στιγμές όταν αισθάνεστε άβολα; Ποια ήταν η αφορμή; Ποιες ήταν οι φευγαλέες σκέψεις που πέρασαν από το μυαλό σας όταν εμφανίστηκε το καμουφλαρισμένο άγχος; Προσπαθήστε να τις εντοπίσετε. Συγκρατήστε τις γρήγορα. Όταν έχετε συλλέξει αυτές τις πληροφορίες σε ένα διάστημα μερικών ημερών ή εβδομάδων, θα έχετε μια ολόκληρη λίστα με λέξεις-κλειδιά. Μέσα απ’ αυτό θα προκύψει ένα ξεκάθαρο σχέδιο ή ένας κοινός παρονομαστής. Αυτό μπορεί να το κάνετε σχετικά εύκολα και σύντομα θα αντιληφθείτε ένα συνολικά μεγαλύτερο αρνητικό πεδίο που το μπλοκάρετε γιατί αποφεύγετε την αλήθεια.

Τέτοιου είδους αποφυγή προκαλεί άσκοπη ταλαιπωρία, ένα καταπιεστικό βάρος, φόβους και απόδραση από τον εαυτό. Μόλις αντιμετωπιστεί εντελώς αυτή την περιοχή, τότε θα υπάρχει η δυνατότητα για ανακούφιση και ανάπτυξη. Την ώρα που θα παραδεχτείτε ότι φοβάστε την αλήθεια, μπορείτε να πείτε στον εαυτό σας: «Δεν θα φοβάμαι την αλήθεια. Αυτός είναι ένας τρελός, παράλογος και αβάσιμος φόβος. Ο φόβος μου δεν έχει καμία βάση στην πραγματικότητα. Δεν θα υποκύψω σ’ αυτόν. Είμαι αποφασισμένος να τον αντιμετωπίσω, ό,τι κι αν είναι, και ζητώ κάθε βοήθεια για να το πράξω».

Συνεπώς, όταν θα καθορίσετε με τον εξωτερικό, εκούσιο εαυτό σας ποια είναι η αρνητικότητα, θα ανοίξει ξανά ο δρόμος και θα υποχωρήσουν τα εμπόδια. Αν δεν μπορείτε να δείτε τον κοινό παρονομαστή και ως εκ τούτου τα προβλήματα που εξακολουθείτε και διστάζετε να αντιμετωπίσετε, τότε ίσως μια συνεδρία με τον ενδιάμεσο να σας ανοίξει το δρόμο. Μετά μπορείτε να συνεχίσετε από εκεί. Μερικές φορές μπορεί να προκύψει ένα άνοιγμα σε μια συνεδρία καλής και βαθιάς συζήτησης. Αν μπορείτε να ανακαλύψετε την αρνητικότητα χωρίς τέτοια εξωτερική βοήθεια, θα ξέρετε αυτομάτως πώς να το κάνετε. Μπορείτε επίσης να με ρωτήσετε ξανά και θα προσπαθήσω να σας βοηθήσω από μια άλλη οπτική γωνία. Καταλαβαίνετε; Νομίζετε ότι θα το κάνετε αυτό;

**Ερωτών:** Θα εργαστώ πάνω σ’ αυτό. Νομίζω ότι θα το κάνω.

**Απάντηση:** Εάν λέτε: «Νομίζω ότι θα το κάνω» τότε είστε σε θέση να παρατηρήσετε με ποιον τρόπο βάζετε σκόπιμα εμπόδια, ακόμα και πολύ συνειδητά. Εδώ ακριβώς έχετε άμεση πρόσβαση στις ιδιότητες της εξωτερικής σας θέλησης. Αυτό το εμπόδιο μπορείτε να το φτάσετε, συνεπώς, δεν είστε το αβοήθητο θύμα του επειδή είναι μέσα στη σφαίρα του δυνατού να μπορέσετε να πείτε: «θα το κάνω», αντί να πείτε: «νομίζω ότι θα το κάνω», και να το εννοείτε.

**Ερώτηση:** Νομίζω ότι έχω κάποια πολύ θετικά μαγνητικά πεδία. Υπάρχουν και κάποια που δεν λειτουργούν καλά. Τώρα, όσον αφορά στο εγώ, αισθάνομαι πως είτε το εγώ έχει τον έλεγχο ή απομακρύνεται εντελώς. Δηλαδή είτε το ένα, είτε το άλλο.

**Απάντηση:** Αυτό ακριβώς εννοούσα σε αυτή τη διάλεξη. Είστε ένα θαυμάσιο παράδειγμα και ως εκ τούτου είναι καλό που το αναφέρατε εδώ επειδή δείχνει αυτό που εννοώ μέσα από μια πραγματική περίπτωση. Επειδή υπάρχουν αρνητικά μαγνητικά πεδία μέσα σας, είναι φυσικό να σας τρομάζει πολύ να αφεθείτε από το εγώ σας. Φαίνεται σαν να εγκαταλείπατε τον εαυτό σας για κάτι επικίνδυνο. Η άλλη εναλλακτική είναι ότι κρατιέστε σ’ αυτό υπερβολικά σφιχτά, κάτι που φυσικά είναι αυτό που συνήθως κάνετε.

Επομένως, είναι απαραίτητο τώρα να χρησιμοποιήσετε αυτή την προσέγγιση που περιέγραψα σε αυτή τη διάλεξη, όπου καταρχήν βεβαιώνετε το γεγονός: «Εδώ υπάρχει ένα αρνητικό πεδίο. Αυτό το πεδίο δεν χρειάζεται να υπάρχει. Δεν είναι κάτι που μου δόθηκε από μια μοίρα και που δεν μπορεί να αλλάξει. Μπορεί να αλλάξει με την προϋπόθεση ότι θα κατανοήσω τους λόγους που υπάρχει αυτό το αρνητικό πεδίο και τι είναι αυτό που το καθιστά μια αρνητική και αυτο-διαιωνιζόμενη διαδικασία. Ως εκ τούτου, δηλώνω ότι θα δημιουργήσω ένα θετικό πεδίο, το οποίο μπορεί να γίνει μόνο όταν γίνει συνειδητή η αρνητικότητα μου και καταστροφικότητα μου στο συγκεκριμένο τομέα. Από αυτή την άποψη, πού συνδέεται η αρχή της ευχαρίστησής μου με την καταστροφικότητα; Σκοπεύω να τα δω όλα αυτά».

Αυτό στη συνέχεια θα σας δείξει ξεκάθαρα με ποιον τρόπο η ενέργεια αναγεννάται διαρκώς μέσα από την προσκόλληση της αρχής της ευχαρίστησης στην αρνητικότητα. Αυτός είναι ο τρόπος που μπορείτε να το χειριστείτε. Όπως έχω επισημάνει και στο παρελθόν, ένα αρνητικό, αυτο-διαιωνιζόμενο πεδίο μπορεί να υπάρχει μόνο όταν η τάση για ευχαρίστηση είναι αρνητικά συνδεδεμένη με ένα συγκεκριμένο καταστροφικό μοτίβο. Μέρος της αντίστασής σας για τη διόρθωση αυτών των ατυχών περιοχών είναι ένας κρυφός, παράλογος φόβος που προέρχεται από την εσφαλμένη αντίληψη: «Αν εγκαταλείψω εντελώς αυτό το οικοδόμημα, αυτό το πεδίο που αποτελείται από την αρνητικότητά μου και την ευχαρίστηση που συνδέεται με αυτή, τότε δεν θα υπάρχει ευχαρίστηση». Ο φόβος σας είναι ότι θα χάσετε την ευχαρίστησή σας όταν εγκαταλείψετε την αρνητικότητα. Θα αντιτάξετε στον φόβο αυτό τον συνειδητό και λογικά σκεπτόμενο εαυτό, μόλις διαπιστώσει ότι δεν θα χάσει την ευχαρίστησή του. Η ευχαρίστηση μπορεί να γίνει δική σας με απείρως καλύτερους και πιο επιθυμητούς τρόπους σε μια θετική κατάσταση. Για την ακρίβεια, η φυσιολογική, πρωταρχική τάση του ανθρώπου πριν από οποιαδήποτε στρέβλωση είναι να βρίσκεται σε απόλυτα θετική χαρά.

**Ερωτών:** Πολύ συχνά βάζουμε λάθος τιμή όταν κάνουμε εκτίμηση του κόστους της ευχαρίστησης. Δεν είναι απαραίτητο. Δεν υπάρχει τιμή.

**Απάντηση:** Σωστά. Ακριβώς. Υπάρχει άλλη ερώτηση;

**Ερώτηση:** Έχω ξεκινήσει μια νέα σχέση και νομίζω ότι τελικά θα μπορούσα να δεθώ πολύ με αυτό το άτομο. Θα ήθελα με κάποιο τρόπο να με εκτιμάει περισσότερο απ’ ότι το κάνει. Υπάρχει ένας καταναγκασμός μέσα μου γι’ αυτή τη σχέση επειδή αισθάνομαι ότι δεν μπορώ να προχωρήσω περισσότερο αυτή τη στιγμή από όσο μου επιτρέπει ο ρυθμός της εργασίας μου, και τα προβλήματά μου που συνεχίζουν μπορεί τελικά να είναι εμπόδιο για τη σχέση και τελικά να τη διακόψουν.

**Απάντηση:** Θα απαντήσω πρώτα στο τελευταίο σκέλος της ερώτησής σας. Φοβάστε ότι τα εμπόδια σας που εξακολουθούν να υπάρχουν θα είναι εμπόδιο για τη σχέση σας και ίσως τη βάλουν σε κίνδυνο ή ίσως να την καταστρέψουν. Αυτό, φυσικά, είναι απολύτως αληθές. Δεν θα ήταν ειλικρινές να σας πει κάποιος ότι αυτό δεν θα μπορούσε να συμβεί. Αλλά σκεφτείτε πόσες φορές μπορεί να συμβεί αυτό ξανά και ξανά, μέχρι να πικραθείτε τόσο ώστε να αποσυρθείτε εντελώς από τη ζωή. Σκεφτείτε πόσο πιο οδυνηρό είναι όταν κάποιος αποδίδει αυτά τα γεγονότα σε λάθος αίτια και πόσο πιο εποικοδομητική είναι η ζωή σας όταν μπορείτε να μαθαίνετε από όλα όσα βιώνετε. Γιατί κανείς, απολύτως κανείς, δεν περνάει μέσα από τη ζωή χωρίς να καταστρέφει κάποιες ευκαιρίες. Κάθε ενσαρκωμένη ψυχή έχει άλυτα προβλήματα και μπλοκαρίσματα. Η υγιής προσέγγιση που συστήνω είναι η εξής: «Ναι, εδώ έχω ένα πρόβλημα. Είναι πολύ πιθανό ότι τα προβλήματά που εξακολουθώ να έχω θα μπορούσαν να επιβαρύνουν μια ατελή σχέση, η οποία μπορεί τελικά να λήξει. Όμως αυτή είναι η ζωή και σκοπεύω να μάθω όσα το δυνατόν περισσότερα μπορώ και να αντιμετωπίσω με τον πιο εποικοδομητικό τρόπο όλα όσα είναι περαστικά».

Πρέπει επίσης να γνωρίζετε ότι δεν σας ελκύει κανείς που να μην έχει λίγο-πολύ τα ίδια προβλήματα με εσάς. Ως εκ τούτου, το άλλο άτομο θα είναι εξίσου υπεύθυνο αν η σχέση δεν λειτουργεί. Δεν φταίτε μόνο εσείς, δεν μπορεί να φταίτε μόνο εσείς. Δεν φταίτε εσείς αποκλειστικά, ούτε και εκείνη. Θα πρέπει να είναι το δημιούργημα και των δύο σας. Όταν αισθάνεστε ότι οι άλλοι δεν μπορούν να κάνουν σφάλματα και αισθάνεστε ένοχος γιατί δεν είστε «όπως και οι άλλοι», τότε θα νιώσετε ψυχαναγκασμό και θα είστε υπερβολικά ανήσυχος. Αλλά όταν ξέρετε ότι η τελειότητα δεν υπάρχει και ότι κανείς δεν μπορεί να κάνει κάτι περισσότερο στη συγκεκριμένη φάση, θα είστε πιο ήρεμος. Το πιο σημαντικό πράγμα είναι να αποδεχτείτε τους σημερινούς σας περιορισμούς με όλες τις συνέπειές τους. Αυτή είναι μια θεμελιώδης προϋπόθεση για την εξάλειψη του περιορισμού. Σε αυτό το πνεύμα θα εξακολουθείτε να αντλείτε μεγάλη χαρά, ακόμα και χαρά που μεγαλώνει, μέσα από κάθε σχέση. Κάθε νέα επαφή θα είναι μια βελτίωση μέχρι που να μη φοβάστε πια τους ανθρώπους, την επαφή, την αγάπη, τον εαυτό σας. Με αυτόν τον τρόπο θα παίρνετε περισσότερα μαθήματα, περισσότερη βοήθεια και θα συνεισφέρετε επίσης πιο πολλά στο άλλο άτομο το οποίο με τη σειρά του θα αυξήσει τη δική σας ασφάλεια. Με αυτή τη στάση δεν θα είστε σε μια ψευδαίσθηση ή σε μια παραμόρφωση. Θα βλέπετε την πραγματικότητα και θα ωριμάζετε από αυτά που βλέπετε. Δεν μπορείτε να περιμένετε πως τα εμπόδια θα εξαφανιστούν μονομιάς. Παρ’ όλα αυτά, εσείς θα αντλείτε μεγαλύτερη ευχαρίστηση από τέτοιου είδους επαφές απ’ ότι πριν. Μη νομίζετε ότι στην άλλη πλευρά του φράχτη είναι όλοι οι άλλοι άνθρωποι και ότι δεν έχουν προβλήματα και έχουν μόνο ολοκληρωμένες σχέσεις. Μη νομίζετε ότι εκείνοι δεν καταστρέφουν ποτέ τίποτα, ενώ εσείς βρίσκεστε μόνος σας σε αυτή την πλευρά. Μην νομίζετε ότι αν μπορούσατε να απαλλαγείτε γρήγορα από τα εμπόδια θα βρισκόσαστε και εσείς ανάμεσα στους προνομιούχους. Όλοι οι άνθρωποι στη σφαίρα της ανθρώπινης ζωής καταστρέφουν ευκαιρίες συνεχώς, χωρίς πρόθεση. Όμως τα σφάλματα δεν είναι το τέλος του κόσμου. Αν μαθαίνετε και δείτε τα πράγματα με αυτόν τον τρόπο, δεν θα χρειάζεται να φοβάστε τόσο πολύ.

Το γεγονός ότι κάθε σχέση είναι μια αμοιβαία πρόταση, άσχετα αν αυτή η σχέση είναι καλή ή όχι, πρέπει να γίνει ξεκάθαρο σε κάθε ενδιαφερόμενο μέλος. Οι σχέσεις δεν μπορούν να είναι μονόπλευρες. Όταν θα το ξέρετε αυτό, θα ανακαλύψετε και τη δική σας δύναμη. Υπάρχει μια εμφανώς παράδοξη ισορροπία: όσο πιο εγωκεντρικό είναι το μικρό παιδί μέσα σ’ ένα άτομο, τόσο πιο μονόπλευρα αναμένει ότι θα λάβει. Όσο πιο αδύναμα και αβοήθητα γίνονται τέτοια εγωκεντρικά άτομα, τόσο περισσότερο τείνουν να κατηγορούν τον εαυτό τους για την αποτυχία μιας σχέσης. Καθώς βιώνουν μόνο τις δικές τους ανάγκες και επιθυμίες και καθώς πιστεύουν ότι μόνο αυτοί μετράνε, δεν μπορούν να μοιραστούν το βάρος της αποτυχίας όταν η σχέση δεν λειτουργεί. Ούτε μπορεί ένα τέτοιο άτομο να αντιληφθεί την εσωτερική δύναμη που έχει για να την προσφέρει σε ένα άλλο πρόσωπο.

Από την άλλη πλευρά, όταν ο εγωκεντρισμός έχει ξεπεραστεί και μπορείτε να αισθανθείτε ότι βρίσκεστε στο ίδιο επίπεδο, η έγνοια σας για τον άλλο σε μια σχέση θα μεγαλώσει. Αυτό θα σας δώσει αυτομάτως την αίσθηση ότι έχετε την ίδια δύναμη να κάνετε κάποιον ευτυχισμένο ή δυστυχισμένο όσο αυτή που έως τώρα αποδίδατε μόνο στο άλλο άτομο. Ως εκ τούτου, θα αισθανθείτε πολύ πιο ασφαλείς. Μόλις είστε πρόθυμοι να προσφέρετε, θα νιώσετε ότι δικαιούστε να λάβετε. Όταν συμβεί αυτή η αλλαγή, θα νιώσετε μια διακύμανση μεταξύ του να κατηγορείτε τον άλλο και να κατηγορείτε τον εαυτό σας.

Όταν δεν πηγαίνετε στο άλλο άτομο σαν παιδί που ζητιανεύει, θα γνωρίσετε τη δύναμη σας και την ικανότητά σας να προσφέρετε. Αυτό θα σας επιτρέψει να χρησιμοποιήσετε την ευφυΐα, την παρατηρητικότητα και την διαίσθηση σας. Θα σας βοηθήσει επίσης να διανείμετε τις δυνάμεις σας στην ενεργητική και την παθητική συνεισφορά στη σχέση. Θα σας δώσει ελευθερία και αίσθηση του μέτρου η συνειδητοποίηση ότι συμμετέχετε και οι δύο. Αν το άλλο άτομο ήταν χωρίς προβλήματα, η υγιής κατάστασή του θα ξεπερνούσε όλες τις δυσκολίες, επειδή αυτή είναι η δύναμη της αληθινής πνευματικής υγείας.

Αγαπημένοι μου φίλοι, η πνευματική τροφή που σας έχω προσφέρει μπορεί πράγματι να ληφθεί απ’ όλους σας. Μπορεί πράγματι να σας εμπλουτίσει καθώς επεκτείνεστε και να σας δώσει τη δυνατότητα να βρείτε και να προσδιορίσετε σε ποια σημεία υπάρχουν θετικά και αρνητικά μαγνητικά πεδία μέσα σας. Μπορεί επίσης να σας βοηθήσει να εξετάσετε την πιθανότητα ότι το αρνητικό μπορεί να αντιστραφεί, εάν πραγματικά το επιθυμείτε και είστε προετοιμασμένοι να το αντιμετωπίσετε.

Να είστε ευλογημένοι, πολυαγαπημένοι μου. Να είστε εν ειρήνη. Να είστε εν Θεώ.